Pasaulio energetikos tarybos Lietuvos komitetui - 80

Lietuvos energijos komiteto, įkurto1936 m., pagrindinis tikslas buvo įveikti šalies energetikos atsilikimą nuo pramoninių valstybių, elektrifikuojant pramonę didinti jos konkurencingumą, padaryti elektrą prieinamą kiekvienam piliečiui.

Kitas svarbus Energijos komiteto uždavinys buvo įstoti į Pasaulio energetikos tarybą ir perimti išsivysčiusių pramonių valstybių energetikos ūkio organizavimo patirtį, nes eksperimentams jau nebuvo laiko ir lėšų. 1936 m. rugsėjį 3-iojoje Vašingtono konferencijoje Lietuva įstojo į Pasaulio energetikos tarybą ir įgijo galimybę naudotis pasauline energetikos pažanga ir diegti racionalias naujoves į energetikos pramonę. Pasaulio energetikos taryba buvo įkurta 1923 m. Londone, kad padėtų atkurti po pirmojo pasaulinio karo sugriautus elektros tinklus, energetikos infrastruktūrą ir tapo patariančiąja organizacija pasaulio valstybių vyriausybėms, atlikdama šią misiją iki šiol.

Energijos komitetas atliko svarbų vaidmenį keliant aktualias energetikos vystymo problemas, nurodant jų sprendimo kelius. Buvo tiriami energijos ir žemės ištekliai, parengti jų naudojimo planai, atliekami tyrinėjimai bei jų sisteminimas, parengta energetikos plėtrą turėjusi paspartinti teisinė bazė, bendrasis energijos naudojimo, elektrifikacijos planai, imtasi skatinti naudoti vietinius energijos išteklius, siekiant sumažinti naftos produktų importą bei daugelis kitų darbų. Buvo dalyvaujama tarptautinių energetinių organizacijų konferencijose, analizuojama bei diegiama užsienio valstybių patirtis.

Lietuvos valstybė įkūrė “Elektros” akcinę bendrovę, kuri turėjo įgyvendinti Lietuvos elektrifikavimo planą, iš kurio suspėta pastatyti stambų objektą - Rėkyvos šiluminę elektrinę ir nutiesti aukštos 30 kV įtampos elektros perdavimo liniją į Panevėžį. Okupacijos metu Komitetas buvo panaikintas, bet jo strateginiai projektai buvo toliau įgyvendinami.

1992 m. rugsėjo 10 d. Madrido kongrese Energetikos ministro prof. habil. dr. Leono Ašmanto iniciatyva Lietuvos narystė Pasaulio energetikos taryboje atkuriama, įsteigiamas Pasaulio energetikos tarybos Lietuvos komitetas. Komitetas atstovauja Lietuvos energetikos sektorių ir jungia pagrindines asociacijas, t.y. Nacionalinę Lietuvos energetikos asociaciją, Lietuvos šilumos tiekėjų asociaciją, Lietuvos elektros energetikos asociaciją, Lietuvos branduolinės energetikos asociaciją, Lietuvos biomasės energetikos asociaciją LITBIOMA, Lietuvos vėjo elektrinių asociaciją, Lietuvos hidroenergetikų asociaciją, Lietuvos energijos gamintojų asociaciją, Lietuvos energetikos konsultantų asociaciją, Nacionalinę energetikos ekspertų asociaciją, subūręs energetikos profesionalus ir mokslininkus. Komitetas dirba su valstybinėmis institucijomis, priimančiomis sprendimus energetikoje ir teikia savo ekspertinę nuomonę energetikos klausimais bei informuoja visuomenę. Teikiami pasiūlymai teisės aktams. Komitetas nuosekliai palaikė atsinaujinančių energijos išteklių naudojimą ir energijos efektyvumo didinimą. Tarptautiniu lygmeniu Komitetas aktyviai dalyvauja Pasaulio energetikos tarybos darbe, atliekamų pasaulinių studijų darbe, tai - Pasaulio energetinės trilemos studijos, Pasaulio energijos išteklių studijos, naujų atsirandandančių technologijų studijų bei daugelio kitų ir su jų rezultatais supažindina Lietuvą.

Lietuvos energetika pradėjusi vystytis, pasinaudodama priešakinėmis pasaulinėmis technologijomis, šiandien pasiekė gerų rezultatų atsinaujinančių energijos išteklių panaudojimo srityje šilumos ir elektros energetikos sektoriuose, įgijo nepriklausomybę gamtinių dujų ir naftos srityje, turi labai gerą regioninę energetikos infrastruktūrą. Dabartinė nepriklausomos Lietuvos energetika saugiai ir patikimai tiekia energiją visuomenės reikmėms mažiausiais kaštais ir tausodama aplinką.

Parengė Gintaras Adžgauskas